Polisie moet opdok ná vrou se ‘nagmerrie-ervaring’Mariska Batt en Nantes Kelder, hoof van AfriForum Trauma. Foto: AfriForum ŉ Hof het Vrydag die polisie beveel om skadevergoeding aan ŉ vrou van Pretoria te betaal nadat sy in Maart verlede jaar onregmatig in hegtenis geneem en aangehou is op aanklagte van roekelose en nalatige bestuur. Mariska Batt (26), ’n werknemer van die burgerregte-organisasie AfriForum, is op 31 Maart 2015 in hegtenis geneem nadat sy sowat 10 m in die verkeerde rigting in Lenchenlaan, Centurion, gery het. Sy is ná ure lange aanhouding op borgtog vrygelaat. Die Pretoria-landdroshof het Vrydag gelas dat die inhegtenisneming en aanhouding onregmatig was en op grond daarvan is ’n bedrag van R30 000 aan Batt toegestaan. Die polisie moet ook haar regskoste betaal. Batt het die voorval as ’n eerlike fout beskryf en sê dit was die aand stikdonker en sy was verbouereerd. “Dit was my eerste keer op daardie pad en ek was verward. Daar was geen straatligte aan nie en ek was half benoud omdat dit so stil en verlate was en ek as vrou alleen gery het.” Batt het gesê ’n aankomende motor het haar gewaarsku toe sy in die straat opgery het. Sy het dadelik omgedraai, ’n polisievoertuig gesien en stilgehou. “ŉ Motoris het sy kopligte vir my geflits en ek het dadelik omgedraai. Die Lyttelton-polisie het my van die pad afgetrek en vir beweerde nalatige en roekelose bestuur in hegtenis geneem.” Een van die twee polisiebeamptes het glo aan haar gesê sy is ’n misdadiger wat ander se dood kan veroorsaak. Hy het toe met haar motor na die Lyttelton-polisiekantoor gery met haar op die passasiersitplek. Volgens Batt het die polisiebeampte twee keer op sy selfoon gepraat terwyl hy bestuur het en ook nie dadelik sy sitplekgordel vasgemaak nie. “Ek het vir my ma gesê dat dit so ironies is, want hy oortree verskeie verkeersreëls, maar maak asof ek so sleg is,” het sy gesê. Volgens Batt het die polisie haar ma, Madeleine, en werkgewer, Ernst Roets, adjunk uitvoerende hoof van AfriForum, by die polisiekantoor gedreig met inhegtenisneming omdat hulle te veel vrae gevra het. Sy is sowat twee en ŉ half uur lank in ’n sel by die Garsfontein-polisiekantoor aangehou. “Dit was donker en koud. Hulle het vir my ŉ vrot hondekombers gegee en gesê ek kan my daarmee toemaak,” het sy gesê. Daarna het die beamptes eers deur die Pretoriase middestad gery voordat hulle haar na Lyttelton teruggeneem het. Batt het ná die nagmerrie-ondervinding ’n skadevergoedingseis teen Nkosinathi Nhleko, minister van polisie, ingestel. Volgens AfriForum is tussen 60% en 80% van die hofsake op die daaglikse rol van die Pretoriase landdroshof teen die minister van polisie ingedien. “In 2015 is berig dat siviele eise teen die polisie reeds meer as R860 miljoen in die voorafgaande ses jaar beloop het. In die 2009/2010-boekjaar het die polisie regskoste van sowat R89 miljoen betaal. In Maart 2015 het dit meer as R278 miljoen beloop,” het AfriForum op sy webwerf gesê. Batt het ná die uitspraak gesê sy is baie verlig die saak is uiteindelik verby. “Ek sal ander mense wat in dieselfde situasie as ek beland, aanmoedig om dit verder te voer. Dit gaan nie oor die geld nie, maar eerder om geregtigheid te laat geskied wanneer iets onregmatigs met jou gebeur. Hoewel ek weet dat nie alle polisielede oor dieselfde kam geskeer kan word nie, het ek ná die voorval my vertroue in die polisie verloor en is ek steeds bang as ek hulle sien.” Nantes Kelder, hoof van AfriForum Trauma, het die uitspraak verwelkom. “Dit gebeur te veel dat lede van die publiek onnodig getraumatiseer word wanneer hulle onregmatig in hegtenis geneem word. Dit dui op magsmisbruik deur die polisie en moet aan die kaak gestel word. Die publiek moenie terugstaan nie. Polisielede wat hulle aan vergrype skuldig maak, moet tot verantwoording geroep word,” het hy gesê.